SL Uradni list Evropske unije L 322/22

UREDBA KOMISIJE (EU) št. 1143/2010

z dne 7. decembra 2010

o spremembi Uredbe (ES) št. 1251/2008 glede obdobja uporabe prehodnih določb za nekatere okrasne vodne živali, namenjene za zaprte okrasne objekte

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 2006/88/ES z dne 24. oktobra 2006 o zahtevah za zdravstveno varstvo živali in proizvodov iz ribogojstva ter o preprečevanju in nadzoru nekaterih bolezni pri vodnih živalih (1) in zlasti člena 17(2), členov 22 in 25 ter člena 61(3) Direktive,

ob upoštevanju naslednjega:

(1) Uredba Komisije (ES) št. 1251/2008 z dne 12. decembra 2008 o izvajanju Direktive Sveta 2006/88/ES glede pogojev in zahtev v zvezi z izdajanjem spričeval za dajanje živali in proizvodov iz ribogojstva na trg in za njihov uvoz v Skupnost ter o določitvi seznama vektorskih vrst (2) določa pogoje v zvezi z zdravstvenim varstvom živali in izdajanjem spričeval za uvoz okrasnih vodnih živali, namenjenih za zaprte okrasne objekte, v Unijo.

(2) Člen 11 Uredbe (ES) št. 1251/2008 določa, da se okrasne vrste rib, ki so dovzetne za eno ali več bolezni iz dela II Priloge IV k Direktivi 2006/88/ES in so namenjene za zaprte okrasne objekte, v Unijo uvozijo le iz tretjih držav, z ozemelj, območij ali iz kompartmentov, navedenih v Prilogi III k navedeni uredbi. Epizootski ulcerativni sindrom (EUS) je v delu II Priloge IV k Direktivi 2006/88/ES naveden kot eksotična bolezen nekaterih dovzetnih vrst rib.

(3) Člen 20(5) Uredbe (ES) št. 1251/2008 določa, da lahko države članice za prehodno obdobje do 31. decembra 2010 odobrijo uvoz okrasnih vodnih živali tistih vrst, ki so dovzetne za EUS in so namenjene izključno za zaprte okrasne objekte, iz tretjih držav ali z ozemelj, ki so člani Svetovne organizacije za zdravje živali (OIE).

(4) Del II.2 vzorca veterinarskega spričevala, ki se uporablja za okrasne vodne živali, namenjene za zaprte okrasne objekte, iz dela B Priloge IV k Uredbi (ES) št. 1251/2008 določa nekatere uvozne zahteve, ki so povezane z EUS. Drugi pododstavek člena 20(5) navedene uredbe določa, da se te zahteve ne uporabljajo med zgoraj navedenim prehodnim obdobjem.

(5) Trenutno so potrebne nadaljnje študije, da se natančneje ocenijo tveganja, ki so povezana z uvozom takšnih okrasnih vodnih živali v Unijo. Za zagotovitev neprekinjene trgovine z navedenimi živalmi je primerno, da se obdobje uporabe prehodnih ukrepov, kot je trenutno določeno v členu 20(5) Uredbe (ES) št. 1251/2008, podaljša do 31. decembra 2012.

(6) Poleg tega nekatere druge prehodne določbe, ki so trenutno določene v členu 20 navedene uredbe, ne veljajo več. Zaradi jedrnatosti in jasnosti zakonodaje Unije je primerno navedene določbe črtati.

(7) Uredbo (ES) št. 1251/2008 je zato treba ustrezno spremeniti.

(8) Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO UREDBO:

Člen 1

Člen 20 Uredbe (ES) št. 1251/2008 se nadomesti z naslednjim besedilom:

„Člen 20 Za prehodno obdobje do 31. decembra 2012 lahko države članice odobrijo uvoz okrasnih vodnih živali tistih vrst, ki so dovzetne za epizootski ulcerativni sindrom (EUS) in so namenjene izključno za zaprte okrasne objekte, iz tretjih držav ali z ozemelj, ki so člani Svetovne organizacije za zdravje živali (OIE). V navedenem prehodnem obdobju se zahteve v zvezi z EUS, določene v delu II.2 veterinarskega spričevala iz dela B Priloge IV, ne uporabljajo za okrasne vodne živali, ki so namenjene izključno za zaprte okrasne objekte.“

Člen 2

V opombi (3) dela II.2 vzorca veterinarskega spričevala iz dela B Priloge IV se datum „1. januarja 2011“ nadomesti s „1. januarja 2013“.

Za prehodno obdobje do 31. decembra 2012 se lahko pošiljke okrasnih vodnih živali, ki so jim priložena veterinarska spričevala, izdana v skladu z delom B Priloge IV k Uredbi (ES) št. 1251/2008 pred uvedbo sprememb s to uredbo, še naprej uvažajo v ali čez Unijo.

Člen 3

Ta uredba začne veljati tretji dan po objavi v Uradnem listu Evropske unije.

Uporablja se od 1. januarja 2011.

Ta uredba je v celoti zavezujoča in se neposredno uporablja v vseh državah članicah. V Bruslju, 7. decembra 2010 Za Komisijo Predsednik José Manuel BARROSO

(1) UL L 328, 24.11.2006, str. 14.

(2) UL L 337, 16.12.2008, str. 41.